Tatoeba sentences — language code: ina
Il es importante que un numero sempre crescente de gente in tote partes del mundo poterea apprender communicar con le altere nationales per le lingua international commun.
Nos spera que multes lo facera basante se super iste grammatica, sed il esseva con un attention considerate que nos lo appellava un grammatica del lingua international, lo que suggere que altere grammaticas e altere variantes del mesme lingua es non solmente possibile sed multo benvenite.
“Vocabulario” e “grammatica” non es duo categorias hermeticamente isolate.
Si le grammatica describe le structura de un lingua, il va sin dicer que nulle tal description pote offerer se sin referentia constante a materia lexical illustrative de varie tractos structural.
Sed il es etiam ver que il non pote haber un dictionario de vocabulos presentate como materia crude amorphe.
Listas lexical necessarimente possede structura, e le structura de vocabulos e expressiones es un cosa del grammatica.
Iste observationes non suggere que le distinction inter vocabulario e grammatica poterea esser abandonate, ni que lor tractamento sub capites separate es exclusivemente un acto de convenientia practic.
Illos solmente reaffirma le facto que le vocabulario e le grammatica de un lingua particular es interdependente como aspectos natural e necessarimente compatibile de un singule phenomeno.
Ultra isto illos pote relevar le question qual characteristicas special distingue le relationes inter le vocabulario e le grammatica in le caso de un interlingua planate.
Le character basic de qualcunque lingua es in grande parte determinate per tractos de natura structural, i.e. grammatic.
Le dictionario de un lingua pote esser invadite per torrentes de vocabulos foranee, sed si su patronos de structura lexical e syntactic remane intacte, le materia foranee essera finalmente assimilate e le character basic del lingua supervivera essentialmente inalterate.
Iste principio, applicabile a omne linguas, es illustrate impressivemente per le anglese con su considerabile vocabulario romanic assimilate in un base germanic.
Il non ha un ration apparente que linguas auxiliar planate esserea governate per leges fundamentalmente differente.
Totevia, superficialmente lor situation pare completemente reverse.
Il habeva ample opportunitate pro observar que, un vice que accordo super le vocabulario le melior possibile pro un lingua auxiliar es assecurate, opiniones differente con respecto de problemas grammatic duce a nihil altere que variantes parallel de un singule lingua general.
Sed isto non es assi proque le structura grammatic de un lingua planate es minus significante que illo del linguas natural; illo es assi proque un vocabulario establite implica le determination de si multe questiones de structura, i.e. de grammatica, que le tractos grammatic remanente joca necessarimente un rolo subordinate e dependente.